**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.02.2022, ora 08.00 – 12.02.2022, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 12.02.2022, ora 07.00**

**RÂURI**

Debitele au fost, în general, staționare, exceptând râurile din bazinele superioare ale râurilor Vișeu, Iza, Tur, Someș unde au fost în creștere ușoară ca urmare a precipitațiilor slabe căzute în interval, cedării diurne a apei din stratul de zăpadă și propagării.

Debitele se situează la valori sub mediile multianuale lunare, cu coeficienţi moduli cuprinşi între 30-80%, mai mari (în jurul și peste normalele lunare) pe râurile din bazinele hidrografice: Crasna, Barcău, Crişuri, pe cursurile superioare ale Moldovei, Trotuşului și pe cursul inferior al Turului și mai mici (sub 30% din normalele lunare) pe râurile din bazinele hidrografice: Bega Veche, Vedea, Bârlad, Rm. Sărat, Tazlău, bazinele mijlocii și inferioare ale Jiului, Oltului, Argeșului și unii afluenți ai Prutului.

Formaţiunile de gheaţă (predominant gheață la maluri, năboi, pod de gheață), existente pe majoritatea râurilor din zonele de deal şi munte, au fost în diminuare, restrângere şi eliminare.

Se situează peste **COTA DE INUNDAȚIE** râul Tur la stația hidrometrică Micula (310+28)-jud.SM și la **COTA DE ATENȚIE** râul Tur la stațiile hidrometrice Călinești Oaș (350+11)-jud.SM și Turulung (360+20)-jud.SM (sector îndiguit).

Debitele vor fi în creștere, ca urmare a efectului combinat al precupitațiilor lichide prevăzute, cedării apei din stratul de zăpadă și propagării pe râurile din bazinele hidrografice: Vișeu, Iza, Tur, Someș.

Sunt posibile creşteri de niveluri şi debite şi pe unele râuri mici din zonele de deal și de munte din centrul şi estul țării ca urmare a cedării apei din stratul de zăpadă.

Formațiunile de gheață (gheață la maluri, năboi, pod de gheață) existente vor fi în diminuare, restrângere şi eliminare, putând produce prin evoluția lor variații artificiale de niveluri și debite pe unele sectoare de râu.

Se vor situa peste:

-**COTA DE INUNDAȚIE** râul Tur la stația hidrometrică Micula (310+30)-jud.SM (sector îndiguit)

-**COTELE DE ATENȚIE**: Tur – Călinești Oaș (350+15)-jud.SM și Turulung (360+30)-jud.SM.

**A.B.A. Prut-Bârlad**

Județul Vaslui:

* Se mențin prevederile din „Planul de restricții și folosire a apei în perioade deficitare”, treapta a III-a pentru S.C. AQUAVAS S.A. VASLUI – Sucursala Vaslui, din acumularea Solești (râul Vasluieț).

**DUNĂRE**

Debitul la intrarea în țară (secțiunea Baziaș) în intervalul 11.02.2022 – 12.02.2022 a fost în creștere, având valoarea de 3900 m3/s, sub media multianuală a lunii februarie (5300 m3/s).

În aval de Porţile de Fier în creștere pe sectorul Gruia – Oltenița, relativ staționare pe sectorul Călărași – Vadu Oii și în scădere pe sectorul Brăila – Tulcea.

Debitul la intrarea în țară (secțiunea Baziaș) va fi în creştere (4000 m3/s).

În aval de Porțile de Fier debitele vor fi în creștere pe sectorul Gruia – Cernavodă și relativ staționare pe sectorul Hârșova – Tulcea.

**2.** **Situația meteorologică în intervalul 11.02.2022, ora 08.00 – 12.02.2022, ora 06.00**

**ÎN ŢARĂ**

Vremea s-a menținut mult mai caldă decât în mod normal în această perioadă din an îndeosebi în regiunile sudice, estice și parțial în cele centrale unde abaterea pozitivă față de norme a fost de până la 10...14 grade. Ziua, cerul a fost mai mult senin, cu înnorări trecătoare în nord-vest unde izolat au fost precipitații, predominant ninsori la munte și ploi în rest. Începând din orele serii, nebulozitatea a fost în extindere în vestul, centrul și nordul țării unde local au fost precipitații sub formă de ninsoare la munte, predominant ploaie în Moldova și doar ploi în rest. Vântul a suflat slab și moderat, cu intensificări pe crestele montane, mai ales în nordul Carpaților Orientali unde s-au depășit viteze de 100...110 km/h și zăpada a fost spulberată, iar noaptea și în Moldova și pe arii restrânse în Transilvania, Oltenia și Banat. Stratul de zăpadă era prezent la munte, unde măsura -*în platformele stațiilor meteorologice*- până la 205 cm în Munții Făgăraș, la peste 2000 m altitudine, local în Maramureş (până la 22 cm) și pe suprafeţe restrânse în Transilvania (până la 13 cm). Temperaturile maxime s-au încadrat între 5 grade la Dej și 18 grade la Calafat, Bechet și Zimnicea, iar la ora 06.00 se înregistrau valori termice cuprinse între -3 grade în Băneasa și 11 grade la Mahmudia. În special dimineaţă, s-a semnalat ceață pe arii restrânse în centru şi izolat în rest.

*OBSERVAȚII - de ieri dimineață de la ora 06.00 au fost în vigoare 7 atenționări cod galben pentru fenomene meteorologice periculoase imediate: 3 emise de SRPV Sibiu și câte 1 emisă de CNPM pentru Muntenia, SRPV Bacău, SRPV Timișoara și SRPV Cluj.*

**LA BUCUREŞTI**

Vremea s-a menținut frumoasă și mult mai caldă decât în mod obișnut pentru această perioadă. Cerul a fost senin, iar vântul a suflat slab până la moderat. Temperatura maximă a fost de 15 grade la Filaret şi Afumați și 16 grade la stația meteo Băneasa, iar la ora 06.00 se înregistrau -3 grade în Băneasa, -2 grade la Afumați și 1 grad la Filaret.

**3. Prognoza meteorologică în intervalul 12.02.2022, ora 08.00 – 13.02.2022, ora 08.00**

**ÎN ŢARĂ**

Vremea se va răci față de ziua precedentă, iar în regiunile estice și sud-estice vor fi intensificări ale vântului ce vor amplifica senzaţia de frig. Astfel, la nivelul întregii țări, temperaturile maxime se vor încadra între 2 și 12 grade, iar cele minime vor fi de la -12...-10 grade în depresiunile din estul Transilvaniei, până la 3 grade în vestul Olteniei. Cerul va fi variabil, cu înnorări temporare în primele ore ale intervalului în centrul, estul și sud-estul teritoriului, precum și în zona de munte, iar noaptea îndeosebi în sud-vest. Probabilitatea pentru precipitații slabe va fi mai ridicată în zona Carpaților Meridionali și de Curbură, unde pe arii restrânse va ninge, în jumătatea de nord a Moldovei și în sud-estul Transilvaniei, izolat vor fi fulguieli sau lapoviță, iar în dealurile subcarpatice ale Munteniei și Olteniei, precum și în sudul Banatului sunt posibile precipitații mixte și polei. Vântul va sufla slab și moderat, cu intensificări la munte, îndeosebi la altitudini mari în Carpații Meridionali, ziua temporar şi în est și local în sud, iar noaptea mai ales în sud-vest. În zonele joase, dimineața și noaptea, izolat va fi ceață.

**LA BUCUREŞTI**

Vremea se va răci față de ziua precedentă. Cerul va fi temporar noros, iar vântul va sufla slab și moderat, trecător cu unele intensificări. Temperatura maximă va fi de 7...9 grade, iar cea minimă de -3...-1 grad.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate la 10.02.2022 în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf) și ale pragurilor de alertă și informare pentru O3 (ozon). A fost înregistrată depășirea valorii limita zilnice (50 µg/m3) pentru indicatorul particule in suspensie cu diametrul sub 10 microni (PM10), la stațiile: MS-2, MS-1, GJ-2, CJ-1, CJ-4 și BN-1.

***Agenția pentru Protecția Mediului Timiș*** informează despre producerea, la data de 10.02.2022, ora 10.15, unei poluări accidentale a aerului, timp de circa 20 minute, cu o cantitate de aproximativ 2.000 mc gaze, din cauza coroziunii colectorului de distribuţie gaze LTS Calacea – Periam Port, tronson 10" - zona Periam, aparținând operatorului EXPERT PETROLEUM. Măsuri întreprinse: s-a izolat în cel mai scurt timp posibil tronsonul de colector avariat şi au început lucrările de remediere; suprafaţa afectată în urma reparaţiei colectorului este de 10 mp; colectorul a fost remediat cu forţe proprii prin montare şarnieră la data de 10.02.2022, ora 13:30.

1. **În domeniul solului și vegetației**

***Direcția Silvică Galați*** informează despre producerea, la data de 10.02.2022, ora 12.50, unui incendiu care a afectat 3 ha litieră într-un fond forestier de stat pe raza O.S. Galați, localitatea Smârdan. Incendiul a fost stins in aceeași zi, la ora 14.45, prin intervenția a 3 silvicultori si 6 pompieri. Nu se cunosc cauzele declanșatoare.

***Direcția Silvică Galați*** informează despre producerea, la data de 10.02.2022, ora 13.50, unui incendiu care a afectat 2 ha litieră pe raza OS Galați, localitatea Măstăcani. Incendiul a fost stins in aceeași zi, la ora 18.00, prin intervenția a 5 silvicultori, 13 pompieri, 2 polițiști si 5 cetățeni. Nu se cunosc cauzele declanșatoare.

***Direcția Silvică Vâlcea*** informează despre producerea, la data de 10.02.2022, ora 16.00, unui incendiu care a afectat 10 ha litieră pe raza OS Bălcești, localitatea Zătreni. Incendiul a fost stins in aceeași zi, la ora 18.30, prin intervenția a 9 silvicultori, 8pompieri, 4 jandarmi si 10 cetățeni. Nu se cunosc cauzele declanșatoare.

***Garda Forestieră Suceava*** informează despre producerea, la data de 10.02.2022, ora 18.30, unui incendiu care a afectat 0,2 ha litieră într-un fond forestier privat pe raza OS Căiuți, DS Bacău, UAT Căiuți. Incendiul a fost stins in aceeași zi, la ora 20.10 prin intervenția a 3 silvicultori, 5 pompieri si 10 cetățeni. Nu se cunosc cauzele declanșatoare.

***Administrația Rezervației Biosferei Delta Dunării*** informează că incendiul izbucnit la data de 10.02.2022, ora 16.45, pe latura nordică a lacului Roșuleț - Canal Împuțita s-a stins de la sine în cursul nopții. Au ars circa 20 ha acoperite cu stuf și papură. Nu s-au observat mortalități la animale sau păsări sălbatice.

***Comisariatul Județean Ialomița al Gărzii Naționale de Mediu*** informează telefonic despre producerea, la data de 11.02.2022, ora 13.50, unui accident pe DN 2A pe sensul Constanța-Slobozia, la circa 1 km intrare orașul Țăndărei, în care a fost implicat un autotren încărcat cu 24 tone azotat de amoniu in big bag de 600 kg. Un număr de 20 saci au ajuns pe carosabil si pe terenul de lângă acesta (cca. 60 mp). O parte din saci s-au spart iar îngrășământul s-a împrăștiat. Nu sunt scurgeri de motorină și nu a izbucnit incendiu. Se intervine pentru transbordarea încărcăturii. Circulația a fost oprită în ambele sensuri. La fața locului sunt mai multe echipaje de la ISU Ialomița, Ambulanță și Poliție. Vom reveni cu informații suplimentare.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

DIRECȚIA DE COMUNICARE, TRANSPARENȚĂ ȘI IT